
Meremeeste ja sadamatöötajate kaitse Mustal merel – palve tõstatada küsimus Euroopa Ülemkogul 15.–16. oktoobril 2026

Austatud Peaminister
Austatud Euroopa Komisjoni Esinduse juht
Eesti Meremeeste Sõltumatu Ametiühing (EMSA) palub tõstatada 15.–16. oktoobril toimuval Euroopa Ülemkogu kohtumisel Mustal merel töötavate meremeeste ja sadamatöötajate kaitse küsimuse. Edastame lisatuna Euroopa Transportitöötajate Föderatsiooni (ETF) 13. oktoobri pöördumise Euroopa Ülemkogule. EMSA on ETF-i liikmesorganisatsioon ja toetab pöördumist täielikult.
Venemaa täiemahulise sissetungi algusest Ukrainasse on meremehed ja sadamatöötajad korduvalt sattunud rünnakute alla. Ukraina valitsuse 2026. aasta septembris avaldatud andmetel on kahjustatud või osaliselt hävitatud 1173 sadamataristu objekti ja 274 tsiviillaeva. ETF-i andmetel hukkus 3. oktoobril Odessa piirkonnas kaubalaeva tabanud rünnakus üks meremees ja kolm sai vigastada.
Rünnakud on jõudnud ka ELi liikmesriigi Bulgaaria majandusvööndisse, kus 6. oktoobril tabati kaht kaubalaeva: laev „Alfa Watan“ uppus ja selle kümneliikmelise meeskonna otsingud lõpetati tulemusteta, laeva „Able“ kõik 18 meeskonnaliiget päästeti, kaks neist raskete vigastustega. 13. oktoobril tabati Bulgaaria territoriaalvete vahetus läheduses veel kaht laeva, sealhulgas Malta lipu all sõitvat laeva. Uppunud laeva „HS Dignity“ meeskonnast on esialgsetel andmetel kadunud kümmekond meremeest.
Nende juhtumite eest vastutaja ei ole veel lõplikult tuvastatud. Bulgaaria on palunud ELilt ja NATO-lt abi mereseire, õhuruumi jälgimise ja rünnakute uurimise tugevdamiseks.
Meremehed ja sadamatöötajad on tsiviilisikud ega tohi kunagi olla rünnakute sihtmärk. Kaubalaevu, sadamaid ja muud tsiviilotstarbelist meretaristut tuleb kaitsta kooskõlas rahvusvahelise õigusega. Laeva julgeolek on seotud pardal olevate inimeste eludega ning ükski meremees ei tohi sattuda ohtu oma kodakondsuse tõttu.
Küsimus puudutab otseselt ka Eesti meretöötajaid. Eesti meremehed töötavad rahvusvahelises laevanduses üle maailma, sealhulgas laevadel, mis võivad sõita kõrgendatud riskiga piirkondadesse. 
Palume Peaministril seista Euroopa Ülemkogul selle eest, et Ülemkogu järeldustes nimetataks sõnaselgelt meremeeste ja sadamatöötajate kaitset. Samuti palume toetada ohutu meresõidu taastamist Mustal merel ning otsingu- ja päästetöid seni, kuni on lootust elusid päästa. Rünnakud tsiviillaevadele ja sadamataristule tuleb uurida, ebaõiguslike rünnakute eest vastutajad vastutusele võtta ning hukkunud ja kadunud meremeeste lähedastele tagada õigeaegne teave ja tugi.
Meresõidu julgeolekut ei saa mõõta üksnes laevade, lasti ja kaubavoogude kaudu, seda tuleb mõõta inimeludes. Meremehed ja sadamatöötajad peavad saama tõsise ja vahetu ohu korral tööst keelduda või töökohalt lahkuda ilma negatiivsete tagajärgedeta. 
Meretöötajate ametiühingud, sealhulgas ETF-i Ukraina liikmesorganisatsioonid, tuleb kaasata neid puudutavate meetmete kujundamisse. Riigisiseselt palume Vabariigi Valitsusel kaasata EMSA kui ainuke merel ja sadamates töötajaid esindav ametiühinguorganisatsioon meremeeste julgeolekut puudutavate otsuste ettevalmistamisse ning tagada töötajatele õigeaegne teave julgeolekuohtude ja kaitsemeetmete kohta.
Euroopa Komisjoni esindusel palume edastada pöördumine viivitamata Euroopa Komisjonile. Komisjoni president on Euroopa Ülemkogu liige ja on 13. oktoobri rünnakud juba hukka mõistnud. Ootame, et komisjon arvestaks meretöötajate kaitsega ka liidu meresõiduohutuse ja -julgeoleku meetmetes.
Iga meremees ja sadamatöötaja peab saama koju turvaliselt naasta. Meie Ukraina kolleegid vajavad konkreetseid samme, mitte üksnes muret väljendavaid avaldusi.

